b'\n_START_ARTICLE_\nFrankie Goes To Hollywood\n_START_SECTION_\nFormaci\xc3\xb3\n_START_PARAGRAPH_\nA la cara B del primer single del grup, Johnson explic\xc3\xa0 que el nom del mateix provenia d\'una p\xc3\xa0gina de la revista The New Yorker magazine, que presentava el t\xc3\xadtol Frankie Goes to Hollywood i una fotografia de Frank Sinatra. Una altra versi\xc3\xb3 de la hist\xc3\xb2ria \xc3\xa9s que un article similar sobre Frankie Vaughan fou la inspiraci\xc3\xb3 per al nom del grup. I finalment una altra versi\xc3\xb3 \xc3\xa9s que el nom fou inspirat per una hist\xc3\xb2ria publicada en un diari sobre el c\xc3\xb2mic angl\xc3\xa8s Frankie Howerd en un viatge a Hollywood. De totes maneres el grup musical anomenat "Frankie Goes to Hollywood" data del 1980._NEWLINE_El nucli del grup sorg\xc3\xad a finals dels anys setanta, en un Liverpool prou influ\xc3\xaft per la cultura punk. El cantant Holly Johnson havia tocat el baix amb Big in Japan, i havia enregistrat dos singles en solitari. Paul Rutherford \xe2\x80\x94 que s\'incorporaria despr\xc3\xa9s- havia cantat amb The Spitfire Boys. Els m\xc3\xbasics locals Peter Gill (bateria), Jed O\'Toole (baix) i el cos\xc3\xad d\'aquest, Brian Nash (guitarra) van unir-se a Johnson, tot anomenant-se a ells mateixos Sons of Egypt, i aquest grup inicial efectu\xc3\xa0 una s\xc3\xa8rie de concerts en petits locals. El grup es va desfer durant un curt per\xc3\xadode per a \xc3\xa9sser repr\xc3\xa8s m\xc3\xa9s tard, quan Johnson es va unir amb Mark O\'Toole (baix) i Ped per a formar FGTH, durant un per\xc3\xadode especialment prol\xc3\xadfic en canvis durant el qual en Jed prengu\xc3\xa9 la guitarra. Una vocalista femenina, Sonya Mazunda, s\'un\xc3\xad al grup m\xc3\xa9s tard, i aquesta formaci\xc3\xb3 realitz\xc3\xa0 el primer concert de FGTH a la sala The Warehouse, com a teloners de Hambi & The Dance. _NEWLINE_Rutherford, que havia fet de vocalista temporalment, va tenir tant d\'\xc3\xa8xit al concert que va substituir Mazunda aquella mateixa nit. La nova formaci\xc3\xb3 composta nom\xc3\xa9s per homes efectu\xc3\xa0 concerts a nivell local juntament amb un duet anomenat The Leatherpets (que anaven vestits amb escassa roba de cuir), i foren contractats per a realitzar v\xc3\xaddeos promocionals i espectacles, tot i que en alguna ocasi\xc3\xb3 foren rebutjats tant per la productora Arista Records com per Phonogram. L\'octubre de 1982, el grup va participar en el programa de r\xc3\xa0dio de John Peel a BBC Radio One, en el qual van interpretar Krisco Kisses, Two Tribes, Disneyland i The World Is My Oyster. En aquest temps Jed O\'Toole deix\xc3\xa0 el grup, i seria substitu\xc3\xaft pel retrobat Nash._NEWLINE_El febrer de 1983, el grup fou convidat a enregistrar el v\xc3\xaddeo de Relax pel programa de Channel Four The Tube al Liverpool State Ballroom. Despr\xc3\xa9s d\'aquesta emissi\xc3\xb3, la sessi\xc3\xb3 del programa de r\xc3\xa0dio de John Peel fou repetida, i fou enregistrada una nova sessi\xc3\xb3 per la BBC, que inclo\xc3\xafa Welcome to the Pleasuredome, The Only Star In Heaven i Relax. Aquestes actuacions, juntament amb el v\xc3\xaddeo del programa The Tube, sembla que van conv\xc3\xa8ncer Trevor Horn per a contractar el grup per a la seva nova discogr\xc3\xa0fica, ZTT Records, el maig del 1983.\n_START_SECTION_\nRelax\n_START_PARAGRAPH_\nRelax fou publicat per ZTT l\'octubre del 1983 i va tenir un gran \xc3\xa8xit, tot arribant al Top 40 de les llistes angleses. Despr\xc3\xa9s d\'una aparici\xc3\xb3 al programa de la BBC Top Of the Pops el 5 de gener del 1984 quan eren al n\xc3\xbamero 35, el single assol\xc3\xad el n\xc3\xbamero sis... i llavors ocorregu\xc3\xa9 l\'incident que propel\xc2\xb7liria tant la can\xc3\xa7\xc3\xb3 com el grup a la m\xc3\xa9s gran notorietat del m\xc3\xb3n del pop per sempre._NEWLINE_L\'11 de gener del 1984, el disc jockey de la BBC Radio 1 Mike Read pos\xc3\xa0 el disc al seu programa, i va notar que el disseny de la portada d\'aquest, (fet per Yvonne Gilbert) presenta un home i una dona d\'esquena empenyent-se l\'un a l\'altre, lleugers de roba, i inclou una part de la lletra amb contingut picant. Aix\xc3\xb2 el va portar a llegir amb m\xc3\xa9s deteniment la lletra, i sembla que la seva reacci\xc3\xb3 fou la de retirar del tocadiscs el disc que estava en aquell moment sonant, per considerant-lo "repugnant". _NEWLINE_Un parell de dies despr\xc3\xa9s \xe2\x80\x94 gaireb\xc3\xa9 tres mesos despr\xc3\xa9s del llan\xc3\xa7ament del single, i vuit dies despr\xc3\xa9s de l\'actuaci\xc3\xb3 del grup a Top Of The Pops \xe2\x80\x94 la BBC va retirar del mercat el disc. _NEWLINE_Relax va assolir immediatament el n\xc3\xbamero u de les llistes d\'\xc3\xa8xits d\'Anglaterra i s\'hi va quedar durant cinc setmanes, tot donant-se el cas que la BBC no podia emetre el single m\xc3\xa9s venut del pa\xc3\xads en cap dels seus mitjans de r\xc3\xa0dio ni televisi\xc3\xb3 durant un mes (aix\xc3\xad doncs la sintonia de comiat del programa Top Of The Pops, que tradicionalment es reservava a la can\xc3\xa7\xc3\xb3 m\xc3\xa9s reeixida del moment, va haver de cobrir-se amb diferents temes menys populars durant cinc setmanes consecutives)._NEWLINE_Van establir-se comparacions entre Relax i el God Save el Queen dels Sex Pistols per la seg\xc3\xbcent q\xc3\xbcesti\xc3\xb3: la BBC no va intentar incrementar les vendes dels seus discs tot prohibint Relax, per\xc3\xb2 per altra banda el disc va desafiar clarament aquestes intencions, en el sentit que \xe2\x80\x94 no per primer cop \xe2\x80\x94 la BBC i els mitjans varen enfrontar-se amb un disc de grans i r\xc3\xa0pides vendes que podia ser molt trencador i motivar-los a explotar una suposada prohibici\xc3\xb3 del mateix a nivell institucional \xe2\x80\x93cosa que evidentment el feia m\xc3\xa9s atractiu-. Per altra banda, la BBC i els mitjans anglesos no estaven gens preparats per al fenomen Relax sense precedents que s\'esdevindria. L\'experi\xc3\xa8ncia de Relax en definitiva demostraria l\'exist\xc3\xa8ncia d\'un fenomen cultural capa\xc3\xa7 de fer canviar les normes de la BBC relatives a la prohibici\xc3\xb3 de discs provocatius, i de fer que els mitjans tinguin un especial inter\xc3\xa8s en els treballs que desperten controv\xc3\xa8rsia._NEWLINE_Mike Read es va sentir aparentment of\xc3\xa8s pel contingut sexualment expl\xc3\xadcit del disseny de la portada i de les lletres. No obstant el text "Relax, don\'t do it, when you want to suck it to it" (relaxa\'t, no ho facis, quan vols fer-hi sexe oral) presentava una errada provocativament deliberada. Les paraules correctes eren "...when you want to sock it to it" (quan vols colpejar-lo). Nogensmenys, l\'expressi\xc3\xb3 final "Relax, don\'t do it, when you want to come" (relaxa\'t, no ho facis, quan et vulguis esc\xc3\xb3rrer) sembla bastant m\xc3\xa9s ineludible, o menys cr\xc3\xadptica per a certes persones (quan a la Revista de pop Smash Hits li van preguntar a Johnson: "Relaxa\'t, no ho facis... no fer el qu\xc3\xa8?", ell respongu\xc3\xa9: "no relaxar-se, \xc3\xa9s clar")._NEWLINE_El videoclip original dirigit per Bernard Rose mostra un bar gay (est\xc3\xa0 filmat al teatre Wilton\'s Music Hall, a l\'est de Londres), i fou aparentment censurat tant per la BBC com per la MTV, en el lloc del qual s\'emet\xc3\xa9 un altre videoclip dirigit per Brian De Palma, coincidint amb l\'estrena de la seva pel\xc2\xb7l\xc3\xadcula Doble cos (Body Double). En aquesta apareix una versi\xc3\xb3 lleugerament diferent del v\xc3\xaddeo com a escena d\'una pel\xc2\xb7l\xc3\xadcula pornogr\xc3\xa0fica._NEWLINE_El text provocatiu al revers de la tapa de Relax fou atribu\xc3\xaft al periodista musical i soci de ZTT Paul Morley, responsable tamb\xc3\xa9 de la campanya que va seguir a la censura de la BBC, i que provoc\xc3\xa0 una demanda massiva envers el grup i la can\xc3\xa7\xc3\xb3. Part d\'aquesta promoci\xc3\xb3 (si b\xc3\xa9 va arribar uns mesos despr\xc3\xa9s, amb el llan\xc3\xa7ament de Two Tribes) inclo\xc3\xafa la ic\xc3\xb2nica samarreta amb el text "Frankie Say Relax Don\'t Do It", atribu\xc3\xafda a Morley per\xc3\xb2 dissenyada realment per Katharine Hamnett, que havia realitzat unes samarretes amb un disseny minimalista en blanc i negre molt similars mostrant esl\xc3\xb2gans positius com "Choose Life" i "Go Go" (aquestes \xc3\xbaltimes emprades per Wham! al videoclip de Wake Me Up Before You Go-Go. Les samarretes "Frankie Say..." esdevindrien ubiq\xc3\xbces durant l\'estiu del 1984._NEWLINE_A m\xc3\xa9s de tota la pol\xc3\xa8mica entorn Relax, comen\xc3\xa7aren a circular rumors de qu\xc3\xa8 el single havia estat enregistrat realment per un altre grup de m\xc3\xbasics. Aquest rumor deriv\xc3\xa0 en l\'acusaci\xc3\xb3 "els Frankie no saben tocar", agreujat per la manca de concerts en directe durant tot el 1984. Un temps despr\xc3\xa9s el productor Trevor Horn admet\xc3\xa9 que realment havia enregistrat una versi\xc3\xb3 de mostra de Relax amb FGTH i The Blockheads, grup que tindria renom gr\xc3\xa0cies a la icona del New Wave Ian Dury. Despr\xc3\xa9s enregistr\xc3\xa0 una segona versi\xc3\xb3 amb FGTH sols, per\xc3\xb2 qued\xc3\xa0 descontent amb el resultat, i finalment s\'endugu\xc3\xa9 la cinta per a treballar-hi. Horn suposadament va passar-se cinc setmanes afegint pistes amb m\xc3\xa9s m\xc3\xbasics, tot incorporant-hi baixos pregravats del baixista dels Blockheads Norman Watt-Roy i unes pulsacions de baixos samplejades amb un teclat Fairlight CMI dos anys abans a Battery Studios pel baixista Mark \'Thumbs\' Cunningham. Malgrat que aparentment esmer\xc3\xa7\xc3\xa0 tant de temps i diners en un single, Horn afirmaria despr\xc3\xa9s que Relax representava una gran aposta per a ell mateix i per al seu nou segell discogr\xc3\xa0fic, ZTT, i que el seu frac\xc3\xa0s al mercat podria suposar-li una fallida. En el moment en qu\xc3\xa8 fou completat, havia costat \xc2\xa370,000 nom\xc3\xa9s en temps invertit a l\'estudi, amb un cost addicional de \xc2\xa315,000 per al videoclip. El temps emprat a l\'estudi i els costos suposarien una q\xc3\xbcesti\xc3\xb3 cabdal per a FGTH (i per a altres grups contractats per ZTT com Propaganda) m\xc3\xa9s enll\xc3\xa0 del 1984.\n_START_SECTION_\nTwo Tribes\n_START_PARAGRAPH_\nRelax romania a les llistes d\'\xc3\xa8xits quan el seg\xc3\xbcent \xc3\xa8xit, Two Tribes, fou publicat el maig del 1984. A aquesta can\xc3\xa7\xc3\xb3 de car\xc3\xa0cter pacifista se li va donar un sentit relacionat amb la guerra nuclear. Acompanyat de sirenes, la inconfusible veu de Patrick Allen (que havia dut a terme la locuci\xc3\xb3 dels anuncis reals de perill nuclear del Govern brit\xc3\xa0nic, Protect and Survive \xe2\x80\x93 protegiu-vos i sobrevisqueu - , dos anys abans) i un altre innovador suport electr\xc3\xb2nic, va passar directament al n\xc3\xbamero u de la llista d\'\xc3\xa8xits d\'Anglaterra i s\'hi va quedar durant nou setmanes (el primer single que ho feia des de Mull of Kintyre dels Wings el 1977\xe2\x80\x9378), amb un total de vendes que exced\xc3\xad 1,5 milions de c\xc3\xb2pies i esdevenint un dels trenta discs m\xc3\xa9s venuts a Anglaterra de tots els temps._NEWLINE_Dirigit pel fam\xc3\xb3s duet Kevin Godley i Lol Cr\xc3\xa8me (banda de rock de mitjans dels seixanta), el v\xc3\xaddeo presentava uns imitadors dels l\xc3\xadders de la Guerra Freda Ronald Reagan i Konstant\xc3\xadn Txernenko practicant lluita lliure en un ring mentre membres del grup i altra gent feien apostes. El p\xc3\xbablic, format per altres l\xc3\xadders mundials, entraven a la lluita, i finalment la Terra acabava esclatant. La veu de Ronald Reagan en aquest tema fou obra de Chris Barrie._NEWLINE_Morley va iniciar una campanya comercial mitjan\xc3\xa7ant samarretes, de disseny inspirat en les de Hamnett, en el moment de la publicaci\xc3\xb3 de Two Tribes, tot afegint a la samarreta "Frankie Say Relax Don\'t Do It" altres dissenys com "Frankie Say War Hide Yourself" i "Frankie Say Arm The Unemployed" (un disseny molt controvertit, pel qual Johnson va haver d\'explicar en una entrevista radiof\xc3\xb2nica que l\'esl\xc3\xb2gan estava destinat a demanar al Govern que "arm\xc3\xa9s" els aturats amb llocs de treball)._NEWLINE_Two Tribes fou un single espl\xc3\xa8ndid per propis m\xc3\xa8rits, per\xc3\xb2 el seu regnat a la llista d\'\xc3\xa8xits fou m\xc3\xa9s notable gr\xc3\xa0cies al continu \xc3\xa8xit del seu predecessor. Relax va anar declinant de forma natural el maig de 1984, per\xc3\xb2 amb el llan\xc3\xa7ament de Two Tribes les seves vendes van revifar, i FGTH va obtenir els dos primers llocs a la llista d\'\xc3\xa8xits d\'Anglaterra durant el mes de juliol, essent el primer grup que ho aconseguia des de principis dels seixanta)._NEWLINE_El grup sugger\xc3\xad (al programa The Tube de Channel 4) que el segon single m\xc3\xa9s venut podria haver estat Slave to the Rhythm, interpretat per Grace Jones.\n_START_SECTION_\nThe Power of Love\n_START_PARAGRAPH_\nFGTH public\xc3\xa0 un tercer single, The Power of Love, a finals del 1984. Balada sorprenentment inspirada i ben arranjada, fou n\xc3\xbamero u el desembre i atorg\xc3\xa0 al grup l\'honor de ser la primera formaci\xc3\xb3 des de feia dues d\xc3\xa8cades (des de Gerry and the Pacemakers (tamb\xc3\xa9 de Liverpool) el 1963) en aconseguir el n\xc3\xbamero u de vendes amb els tres primers treballs publicats. El v\xc3\xaddeo no fou censurat en aquesta ocasi\xc3\xb3 per\xc3\xb2 tamb\xc3\xa9 va aixecar una certa pol\xc3\xa8mica \xe2\x80\x94 mostra una escena de Nadal (i no apareix cap membre del grup, nom\xc3\xa9s se\'ls veu en unes imatges afegides als fotogrames), i fou considerat equivocadament un disc de m\xc3\xbasica nadalenca. Com a conseq\xc3\xbc\xc3\xa8ncia, des de llavors les cadenes de r\xc3\xa0dio i televisi\xc3\xb3 el tenen en compte nom\xc3\xa9s per Nadal. Per\xc3\xb2 la lletra no t\xc3\xa9 en principi relaci\xc3\xb3 amb aquesta festivitat. _NEWLINE_La can\xc3\xa7\xc3\xb3 fou precedida per una campanya publicit\xc3\xa0ria que declarava, abans de succeir realment, que The Power of Love era el tercer n\xc3\xbamero u del grup, tot seguint una estrat\xc3\xa8gia de fets consumats._NEWLINE_El projecte ben\xc3\xa8fic per a la gent del Tercer M\xc3\xb3n anomenat Band Aid - per al qual Johnson enregistr\xc3\xa0 un missatge a la cara B-, signific\xc3\xa0 que The Power of Love aconsegu\xc3\xads col\xc2\xb7locar-se aquest cop al n\xc3\xbamero u nom\xc3\xa9s durant una setmana, abans que fos despla\xc3\xa7at pel tema de Band Aid Do They Know It\'s Christmas?. The Power of Love pertanyia al seu primer \xc3\xa0lbum, Welcome to The Pleasuredome, que aconsegu\xc3\xad el n\xc3\xbamero u de vendes. L\'\xc3\xa0lbum es va vendre relativament b\xc3\xa9 per\xc3\xb2 fou pobrament acceptat per la major part de la cr\xc3\xadtica. Incloent els tres temes n\xc3\xbamero u i mostrant un t\xc3\xadtol tan suggestiu, el disc presenta tamb\xc3\xa9 un seguit de versions d\'altres temes com Born to Run de Bruce Springsteen, Do You Know The Way to San Jose de Dionne Warwick, Ferry \'Cross The Mersey de Gerry and the Pacemakers, juntament amb par\xc3\xb2dies de temes de Liverpool._NEWLINE_La BBC aixec\xc3\xa0 la censura de Relax a finals del 1984 per tal de permetre a FGTH d\'interpretar-la a l\'edici\xc3\xb3 nadalenca del programa Top Of The Pops (havia estat, a banda de Band Aid, el single m\xc3\xa9s venut de l\'any).\n_START_SECTION_\nWelcome to the Pleasuredome\n_START_PARAGRAPH_\nEl tema que d\xc3\xb3na nom a l\'\xc3\xa0lbum, Welcome to The Pleasuredome, fou publicat com a quart single el mar\xc3\xa7 del 1985. Els primers posters promocionals del mateix el van proclamar com a "el seu [de FGTH] quart n\xc3\xbamero u", \xc3\xa0dhuc abans de la seva publicaci\xc3\xb3. Desafortunadament el single va arribar com a m\xc3\xa0xim al n\xc3\xbamero 2, tot donant pistonada a algunes veus que vaticinaven un declivi del grup. Els pessimistes a la llarga \xe2\x80\x93 com no podia \xc3\xa9sser d\'una altra manera en un mercat on se succeeixen r\xc3\xa0pidament les ofertes \xe2\x80\x93 acabarien tenint ra\xc3\xb3, per\xc3\xb2 no pas pel suposat "frac\xc3\xa0s" d\'un n\xc3\xbamero 2. Aquest declivi fou, en \xc3\xbaltima inst\xc3\xa0ncia, atribu\xc3\xafble a les creixents tensions internes i desil\xc2\xb7lusi\xc3\xb3 general dins del grup; algun d\'aquests moments de tensi\xc3\xb3 fou detectat durant 1985, per\xc3\xb2 nom\xc3\xa9s evident en el moment del p\xc3\xbablic i molt anunciat "retorn" del 1986. El disc destaca per una llarga introducci\xc3\xb3 narrada per Geoffrey Palmer que parla de mitologia grega i pensaments del poeta i fil\xc3\xb2sof Samuel Taylor Coleridge._NEWLINE_Un nou tema, Disneyland, fou publicat al disc de ZTT Records Zang Tuum Tumb Sampled a finals del 1985.\n_START_SECTION_\nRetorn i declivi\n_START_PARAGRAPH_\nEl 1986 FGTH aparegu\xc3\xa9 al Festival de Rock de Montreux retransm\xc3\xa8s per la televisi\xc3\xb3 anglesa. Aquesta actuaci\xc3\xb3 va servir per a presentar en p\xc3\xbablic dos temes que serien dos futurs singles, Rage Hard i Warriors of The Wasteland. Ambdues en versions diferents de les posteriorment publicades. A l\'agost del 1986, el nou i molt esperat single de Frankie Goes to Hollywood, Rage Hard, fou publicat, i arrib\xc3\xa0 al n\xc3\xbamero 4 a Anglaterra. Inicialment promocionat amb can\xc3\xa7ons com Warriors of The Wasteland, el so del grup va evolucionar significativament cap a un caire m\xc3\xa9s l\xc3\xadric, m\xc3\xa9s org\xc3\xa0nic i menys extravagant. Tot i que el single fou inevitablement promocionat com a vaixell ins\xc3\xadgnia de ZTT, el resultat va semblar una mica for\xc3\xa7at i gaireb\xc3\xa9 una autopar\xc3\xb2dia. El corresponent \xc3\xa0lbum, Liverpool (originalment, segons es deia, s\'havia de titular \xe2\x80\xb3Liverpool ... let\'s make it a double"), publicat a l\'octubre i que arrib\xc3\xa0 al n\xc3\xbamero 5 de les llistes, fou tema recurrent en la premsa musical, i l\'\xc3\xa8xit comen\xc3\xa7\xc3\xa0 a baixar de nou amb els posteriors singles Warriors of the Wasteland (single n\xc3\xbam. 19) i Watching the Wildlife (n\xc3\xbam. 28). El grup mentrestant va amena\xc3\xa7ar d\'imposar la seva pr\xc3\xb2pia voluntat, en el curs d\'una reeixida gira promocional del nou disc. Johnson va mantenir-se clarament al marge de la resta del grup en aquest per\xc3\xadode, i les tensions van exacerbar-se quan Johnson i O\'Toole van barallar-se al Wembley Arena el gener del 1987, la qual cosa va reflectir la dif\xc3\xadcil relaci\xc3\xb3 entre el cantant i la resta del grup. Les coses anaren tan malament que se li va proposar al cantant de Liverpool Pete Wylie de substituir Johnson, per\xc3\xb2 va declinar l\'oferta. FGTH completaria la gira, per\xc3\xb2 Johnson va deixar el grup despr\xc3\xa9s, tot al\xc2\xb7legant que la m\xc3\xbasica que es feia no era del seu gust.\n_START_SECTION_\nConseq\xc3\xbc\xc3\xa8ncies\n_START_PARAGRAPH_\nDespr\xc3\xa9s de la divisi\xc3\xb3 del grup, la companyia MCA Records ofer\xc3\xad a Johnson enregistrar un treball en solitari. Nogensmenys, ZTT, que considerava que havia invertit molts diners amb Liverpool (el sistema avan\xc3\xa7at d\'enregistrament digital usat per al disc fou tractat gaireb\xc3\xa9 com si fos un sis\xc3\xa8 membre del grup), tenia altres idees, i r\xc3\xa0pidament va demandar Johnson en un intent de mantenir el contracte inicial amb el segell. Entre altres coses, ZTT creia que com a ex-membre de FGTH, Johnson havia de publicar tot el material en solitari amb aquest segell fins que l\'acord original de publicar diversos \xc3\xa0lbums s\'acompl\xc3\xads. El plet fou dur, i va posar en evid\xc3\xa8ncia l\'entrellat de la m\xc3\xa0quina ZTT/Frankie a una premsa musical anglesa vora\xc3\xa7. _NEWLINE_Despr\xc3\xa9s de dues setmanes, el Tribunal va pronunciar-se en favor de Johnson, tot sostenint que les excessivament restrictives cl\xc3\xa0usules del contracte constitu\xc3\xafen una pr\xc3\xa0ctica abusiva. El resultat del litigi, que tamb\xc3\xa9 va alliberar la resta de membres de FGTH del seu contracte amb ZTT, esdevingu\xc3\xa9 "vox populi" perqu\xc3\xa8 fou una vict\xc3\xb2ria sense precedents de l\'artista enfront de la corporaci\xc3\xb3 que el contracta.\n_START_SECTION_\nEls anys seg\xc3\xbcents\n_START_PARAGRAPH_\nLa carrera en solitari de Johnson a MCA comen\xc3\xa7\xc3\xa0 el 1989, amb una successi\xc3\xb3 d\'exitosos singles i l\'\xc3\xa0lbum n\xc3\xbamero u Blast. Despr\xc3\xa9s arribaria el remix Hollelujah, seguit per un segon \xc3\xa0lbum d\'estudi Dreams That Money Can\'t Buy. No obstant les relacions de Johnson amb MCA es van refredar amb aquest treball, i m\xc3\xa9s tard acabaria deixant la m\xc3\xbasica i convertint-se en un pintor solitari per\xc3\xb2 d\'\xc3\xa8xit, despr\xc3\xa9s d\'anunciar el 1993 que havia estat infectat amb HIV. L\'any seg\xc3\xbcent, Johnson va relatar la seva versi\xc3\xb3 de la hist\xc3\xb2ria de Frankie en la seva autobiografia A Bone In My Flute ("un os a la meva flauta"). El seu \xc3\xa0lbum - enregistrat per ell mateix el 1999 Soulstream - inclo\xc3\xafa un nou enregistrament de The Power of Love, que tamb\xc3\xa9 fou publicat com a single._NEWLINE_Paul Rutherford, l\'altre membre gay del grup p\xc3\xbablicament reconegut, public\xc3\xa0 un \xc3\xa0lbum parcialment produ\xc3\xaft pel grup musical ABC, titulat Oh World i diversos singles abans de retirar-se amb el seu soci neozeland\xc3\xa8s a l\'illa Waikiki. _NEWLINE_Els altres tres membres de FGTH, \'other three\', com va anomenar-los Smash Hits, continuaren treballant junts en un va intent de ressuscitar FGTH tot provant diferents cantants. Com a "Nasher", Nash public\xc3\xa0 el 2002 un \xc3\xa0lbum en solitari titulat Ripe. Ped va treballar entre bambalines i va compondre un tema que arrib\xc3\xa0 al "top ten" amb el grup Lovestation. Mark O\'Toole va mudar-se a Florida i va unir-se al grup punk Trapped By Mormons._NEWLINE_El nom del grup continu\xc3\xa0 viu en la mesura que els rellan\xc3\xa7aments de Relax i The Power of Love tornaven ambd\xc3\xb3s al "Top ten" d\'Anglaterra el 1993. Els remix de The Power of Love (que va convertir-se en un himne dance a partir del seu format original de balada) i de Two Tribes foren Top 20 de nou el 1997, mentre que Welcome to The Pleasuredome tamb\xc3\xa9 tingu\xc3\xa9 un tractament com a remix de gran \xc3\xa8xit comercial, arribant al Top 20 quatre anys abans. ZTT continua en el seu intent de mantenir viu el cat\xc3\xa0leg de FGTH en el nou segle, amb renovacions peri\xc3\xb2diques, remasteritzacions i remixs, en un m\xc3\xb3n on cada cop hi ha m\xc3\xa9s productors de m\xc3\xbasica dance, per tal de mantenir una suposada tradici\xc3\xb3 que va comen\xc3\xa7ar amb les m\xc3\xbaltiples versions del Relax de 1983. Fins ara ZTT ha intentat mantenir sempre les imatges del grup absents mentre ha anat fent el seu treball de remescles, i aquest misteri ha servit per a mantenir el mite viu._NEWLINE_Els dos primers singles del grup van apar\xc3\xa8ixer al n\xc3\xbamero sis i 22 respectivament a la llista oficial anglesa dels singles m\xc3\xa9s venuts de tots els temps, feta el 2002._NEWLINE_Aparegu\xc3\xa9 un grup anomenat The New Frankie Goes to Hollywood , comandat per Davey Johnson, que deia ser el germ\xc3\xa0 de Holly Johnson. El grup va tocar uns quants temes de Frankie, per\xc3\xb2 realment no podia comparar-s\'hi. I per altra banda el suposat parentiu era fals. El nom del grup tamb\xc3\xa9 cal no confondre\'l amb unes trobades d\'afeccionats al Rocky Horror Picture Show anomenades precisament "Frankie Goes to Hollywood".\n_START_SECTION_\nRetrobament\n_START_PARAGRAPH_\nEl 2003, el programa de TV de VH-1 Bands Reunited va reunir Johnson, Rutherford, Gill, Nash, i Mark O\'Toole des dels confins del m\xc3\xb3n amb l\'esperan\xc3\xa7a de posar-los d\'acord per a un espectacle improvisat. En totes les reaparicions, els ex-membres del grup van tenir bona relaci\xc3\xb3 i van estar contents de tornar-se a veure, per\xc3\xb2 els resultats del retrobament no van ser molt reeixits. Johnson i Nash no estaven d\'acord en la manera com estava organitzat el show de TV._NEWLINE_No obstant aix\xc3\xb2, el novembre del 2004, en la celebraci\xc3\xb3 del 25 aniversari de la carrera de Trevor Horn en la ind\xc3\xbastria musical, un concert especial tingu\xc3\xa9 lloc al Wembley Arena, on hi participaren tres dels membres originals de FGTH: Mark O\'Toole, Peter (Ped) Gill i Paul Rutherford i un altre exmembre, Jed O\'Toole. El vocalista original, Johnson, que havia anunciat via Internet que no apareixeria, i el guitarra Nash, que declin\xc3\xa0 la invitaci\xc3\xb3 per raons personals, no van participar. Jed O\'Toole s\'encarreg\xc3\xa0 de la guitarra en aquesta actuaci\xc3\xb3, i se celebr\xc3\xa0 una audici\xc3\xb3 per a trobar un cantant per al concert. Ryan Molloy fou l\'escollit._NEWLINE_La mateixa formaci\xc3\xb3 (amb Molloy i Jed O\'Toole, per\xc3\xb2 sense Johnson or Nash) es va reunir per a un tour el 2005 tocant en diversos festivals per Europa. Van participar en el festival Faceparty\'s Big Gay Out al Hyde Park de Londres._NEWLINE_Despr\xc3\xa9s de certa confusi\xc3\xb3 amb les dates de la gira, el grup public\xc3\xa0 un av\xc3\xads a la seva p\xc3\xa0gina web anunciant que moltes de les dates previstes per als concerts eren err\xc3\xb2nies. El grup es va anar centrant cada cop m\xc3\xa9s en el llan\xc3\xa7ament d\'un nou \xc3\xa0lbum per al 2007. No obstant aix\xc3\xb2, a primers d\'abril del 2007 arrib\xc3\xa0 la not\xc3\xadcia de qu\xc3\xa8 Gill, Rutherford, J. O\'Toole i Molloy havien format el grup \'Forbidden Hollywood\' (\'Prohibit Hollywood\') per a tocar llurs noves can\xc3\xa7ons juntament amb temes antics de FGTH. Aix\xc3\xb2 fou una manera d\'evitar problemes jur\xc3\xaddics amb Holly Johnson entorn l\'\xc3\xbas del nom de Frankie Goes to Hollywood. Varen preveure\'s dates de concerts, per\xc3\xb2 el juny de 2007 foren cancel\xc2\xb7lats i el grup es va ensorrar a causa del comiat de Molloy._NEWLINE_Els m\xc3\xa0nagers de Forbidden Hollywood afirmaren a mitjans d\'octubre de 2007 que el grup continuaria actiu, i que en un futur proper se\'ls podria tornar a escoltar.\n_START_SECTION_\nRemixs Alternatius\n_START_PARAGRAPH_\nPer a coincidir amb el llan\xc3\xa7ament de Bang!\xe2\x80\xa6 The Greatest Hits of Frankie Goes to Hollywood, foren rellan\xc3\xa7ats els temes Welcome to The Pleasuredome (1993) i Two Tribes (1994) al Regne Unit com a singles en format remix. Els temes Relax  (1994) i The Power of Love (1993) tamb\xc3\xa9 foren rellan\xc3\xa7ats, per\xc3\xb2 en llur format original (els singles en CD presentaven almenys un dels remix de dotze polzades originals de 1984). _NEWLINE_Coincidint amb el llan\xc3\xa7ament de Maximum Joy el 2000, nous remixs de The Power of Love, Two Tribes i Welcome to The Pleasuredome van entrar a les llistes d\'\xc3\xa8xits del Regne Unit.\n_START_SECTION_\nJoc d\'ordinador\n_START_PARAGRAPH_\nEl 1985, fou creat a Frankie Goes to Hollywood computer game, basat en la m\xc3\xbasica del grup. L\'objectiu d\'aquest estrany joc \xc3\xa9s explorar Mundanesville i trobar el "Pleasuredome" (l\'"indret del plaer").'